มหิดลพร้อมรับมือดูแลสุขภาพคนไทย
ศ.นพ.บรรจง มไหสวริยะ รักษาการแทนอธิการบดีมหาวิทยาลัยมหิดล (มม.) เปิดเผยว่า จากสถานการณ์การแพร่ระบาดของโรคโควิด-19 แพทย์ พยาบาล และบุคลากรทางการแพทย์ ถือเป็นกำลังสำคัญในการต่อสู้กับโรคร้ายดังกล่าวด้วยความเสียสละและเข้มแข็ง บางรายต้องทำงานติดต่อกันเกิน 24 ชั่วโมง เพื่อดูแลผู้ป่วย สำหรับ ม.มหิลด มีโรงพยาบาลในสังกัดหลายแห่งและห้องปฏิบัติการ ซึ่งทุกแห่งพร้อมรับมือกับสถานการณ์โรคโควิด-19 ทั้งด้านการรักษาพยาบาลและการตรวจทางห้องปฏิบัติการ โดยร่วมกับกระทรวงสาธารณสุขในการดูแลคนไทย โดยคณะแพทยศาสตร์ศิริราชพยาบาลได้เตรียมรองรับการคัดกรองและดูแลผู้ป่วยโควิด-19 ตั้งแต่มีอาการเล็กน้อย ปานกลางไปจนถึงรุนแรง และได้ขยายพื้นที่ไปยังศูนย์การแพทย์กาญจนาภิเษกมหาวิทยาลัยมหิดล ต.ศาลายา จ.นครปฐม เพื่อรองรับผู้ป่วยที่มีอาการไม่รุนแรง ขณะที่คณะแพทยศาสตร์โรงพยาบาลรามาธิบดีได้จัดโซนดูแลรักษาเป็นการเฉพาะ มีคลินิกโรคระบบทางเดินหายใจครบวงจร ตั้งแต่การตรวจ จ่ายยา เก็บตัวอย่างสิ่งส่งตรวจ หอผู้ป่วยเฉพาะโรค ตลอดจนห้องไอซียู สำหรับผู้ป่วยหนัก ส่วนที่โรงพยาบาลรามาธิบดีจักรีนฤบดินทร์ได้ริเริ่มใช้ 4 หุ่นยนต์ พอดี คิดดี ทำดี อารี ในการทำความสะอาด เพื่อลดความเสี่ยงของบุคลากรต่อการติดเชื้อโควิด-19 อีกด้วยรักษาการแทนอธิการบดี มม. กล่าวต่อว่า นอกจากนี้ที่โรงพยาบาลเวชศาสตร์เขตร้อนและห้องปฏิบัติการคณะเทคนิคการแพทย์ มม. โดยศูนย์เทคนิคการแพทย์และรังสีเทคนิคนานาชาติ ศูนย์การแพทย์กาญจนาภิเษก มม. ศาลายา ยังได้เปิดให้บริการตรวจวินิจฉัยเชื้อไวรัสโควิด-19 ให้แก่ ห้องปฏิบัติการของสถานพยาบาลต่างๆ วันละ 2 รอบ ด้วยเทคนิค Real- Time RT-PCR ซึ่งผ่านการทดสอบจากกรมวิทยาศาสตร์การแพทย์แล้ว โดยจะแจ้งผลการตรวจกลับไปยังสถานพยาบาลที่มาใช้บริการภายใน 24 ชั่วโมง สำหรับนักศึกษาและบุคลากรนั้น มม.จัดทำแอปพลิเคชัน We Mahidol ที่ให้ข้อมูลที่เชื่อถือได้ ซึ่งรวมถึงคำสั่ง ข้อบังคับประกาศที่จำเป็น ติดตั้งระบบ Webex เพื่อให้นักศึกษาได้เรียนผ่านระบบออนไลน์ และให้บุคลากรทำงานจากบ้านได้ประชุมทางไกลจากที่บ้าน เพื่อลดความเสี่ยงต่อการติดโรค และยังผลักดันให้นักศึกษาและบุคลากรทุกคนรวมถึงคนที่มีความพิการสามารถเข้าถึงสิทธิในการทำ ประกันโควิด ได้อย่างเท่าเทียมกัน ทั้งนี้ขอส่งกำลังใจให้บุคลากรทางการแพทย์ทุกท่านที่ทำงาน ปิดทองหลังพระ เสมอมาและขอให้ประชาชนผ่านความยากลำบากครั้งนี้ด้วยความมีสติ ไม่ประมาทไม่ตระหนกเกินเหตุ รับรู้ข้อมูลอย่างมีวิจารณญาณ ดูแลสุขภาพให้แข็งแรง.
ม.มหิลด มีโรงพยาบาลในสังกัดหลายแห่งและห้องปฏิบัติการ ซึ่งทุกแห่งพร้อมรับมือกับสถานการณ์โรคโควิด-19 ทั้งด้านการรักษาพยาบาลและการตรวจทางห้องปฏิบัติการ โดยร่วมกับกระทรวงสาธารณสุขในการดูแล
มหาวิทยาลัยมหิดล,ไวรัสโคโรนา,COVID-19,We Mahidol,ดูแลผู้ป่วย,ข่าววันนี้,การศึกษา